# HMS King George V (41)

El segon dels cuirassats amb el nom HMS King George V (41) va ser el líder de la classe King George V de la Royal Navy britànica, sent botat el 1939.

## Construcció

Seguint la tradició de nomenar el primer buc capital construït de cada classe amb el nom d'un nou monarca, en cas d'haver-se produït recentment la successió al tron, estava previst que la nau rebés el nom de King George VI. Però el rei donà instruccions a l'almirallat perquè fos nomenat en honor del seu pare.

## Història

El King George V inicià la tasca d'escortar combois el 1941. A més, també participà en la recerca infructuosa dels cuirassats alemanys Scharnhorst i Gneisenau durant l'Operació Berlín de la Kriegsmarine.
Després de l'enfonsament del HMS Hood va ser nomenat vaixell insígnia de la Home Fleet, sota el comandament de l'almirall sir John Tovey, participant en la recerca del botxí del Hood, el cuirassat alemany Bismarck.
El 27 de maig de 1941 disparà en 339 ocasions els seus canons de 355mm i en 660 els de 133mm sobre el Bismarck. El King George V impactà repetidament sobre la superestructura del Bismarck i va ser qui va deixar fora de combat el seu armament principal. A les 10:30 del matí, s'enfonsà el cuirassat alemany.
L'1 de maig de 1942, mentre que escortava el comboi PQ-15 a Múrmansk, col·lidí amb el destructor HMS Punjabi, que resultà enfonsat amb els seus 49 tripulants, i rebent el cuirassat danys a la proa.
Traslladat a la Mediterrània, el King George V proporcionà cobertura amb el foc de la seva artilleria de calibre gruixut a l'Operació Husky, el desembarcament a Sicília, i transportà al Primer Ministre Winston Churchill de tornada al Regne Unit des de la Conferència de Teheran.
Des de 1944 i fins a la rendició del Japó, el King George V serví amb la flota britànica del Pacífic, participant en la batalla d'Okinawa i en el bombardeig final de les illes del Japó. estant present a Tòquio durant la cerimònia oficial de rendició.
Després, tornà a la Home Fleet com a vaixell insígnia el 1946, i 3 anys després va ser destinat a la flota de reserva, fins que el 1957 va ser donat de baixa per ser finalment desballestat.

## Modernitzacions

* A inicis de 1941 se li afegí un radar Type 271
* Al desembre de 1941 se li retiraren els muntatges d'ànima llisa, s'afegiren 32 canons de 2 lliures pon-pon i 18 canons Oerlikon de 20mm, es reemplaçaren les direccions de tir dels canons pon-pon per radars type 273, i s'afegiren 5 radars Type 282
* Entre maig i juny de 1942, aprofitant les reparacions dels danys causats amb la col·lisió amb l'HMS Punjabi, se substituí la bobina desmagnetitzadora externa per una d'interna, i s'afegiren 4 radars Type 285; FM2 MF D/F.
* A finals de 1943 s'afegiren 20 canons de 20mm Oerlikons AA.
* Entre febrer i juliol de 1944 es retiraren 14 canons de 2 lliures Pom-pom, 12 canons de 20mm Oerlikons AA, radar Type273 i HF7DF; afegint-se 38 canons de 2 lliures Pom-pom, 62 canons de 20mm Oerlikons AA i 24 canons Bofors de 40mm AA; el radar Type 279 va ser substituït pel Type 279B, el radar Type 284 el substituí al Type 274; s'afegiren els Type 277, Type 293, 2 Type 282 i 285 i RH2 VHF/DF; se li retirà la catapulta i els hidroavions, que van ser substituïts per una nova superestructura on es localitzaren els seus bots.
* El 1945 se li retiraren 2 canons de 20mm Oerlikon, que van ser substituïts per 2 altres canons de 40mm Bofors.

## Enllaços externs

* HMS Galería fotográfica del King George V en Maritimequest
* P.R. Recreation 3D de Dobson's del HMS King George V